АҞӘА, хәажәкыра 20 – Sputnik. Аволонтиорцәа хәыда-ԥсада абыргцәа ахәшәқәа рызнаргалоит ҳәа арадио Sputnik аҿы еиҭалҳәеит ацентр анапхгаҩы Далила Ԥлиаԥҳа.
Иҟоу аҭагылазаашьала иахьа ацхыраара зҭаху рацәоуп. Убри азы ҳцентр аҿы иаԥаҳҵеит аволонтиорцәа рыштаб "АБЫРГ". Ҳхықәкы хада – зхала иҟоу абыргцәа ахәшәқәа рыҩныҟақәа рызнагароуп", - лҳәеит лара.
Аԥсны ақалақьқәа зегьы рҿы еиҿкаауп ҩыџьа-ҩыџьа злахәу агәыԥқәа. Урҭ рыхьӡ-рыжәла, рҭелқәа рномерқәа асоциалтә ҳақәа рҿы иарбоуп. Алшара ыҟоуп урҭ аҭел ирзасны ацхыраара иаҳәарц азы.
Ԥлиаԥҳа дгәыӷуеит ари акциа абыргцәа рпсихологиатә гәалаҟарагьы шьҭнахып ҳәа.